Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 223/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Casciotta d’Urbino”

ES Nr.: PDO-IT-0005-AM01 – 30.7.2018.

ACVN (X) AĢIN ()

1. Pieteikuma iesniedzēja grupa un tās likumīgās intereses

Consorzio di Tutela Casciotta d’Urbino DOP [ACVN “Casciotta d’Urbino” aizsardzības konsorcijs], Via Corbara, 81 – 61030 Colli Metauro (Pezāro un Urbīno, Itālija), tālr. +39 0721879832, fakss +39 0721879807; e-pasta adrese: casciottadiurbino@.it.

ACVN “Casciotta d’Urbino” aizsardzības konsorcija sastāvā ir “Casciotta d’Urbino” siera ražotāji. Tam ir tiesības iesniegt grozījuma pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits: specifikācijas pantus pārdēvē un iekļauj dažus pantus par nosaukumu un par kontroles iestādi.

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

ACVN “Casciotta d’Urbino” tika reģistrēts saskaņā ar Komisijas Regulu (EK) Nr. 1107/96 atbilstoši Padomes Regulas (EEK) Nr. 2081/92 17. pantā minētajai procedūrai.

Informācija par attiecīgo ACVN ir pieejama Lauksaimniecības, pārtikas un mežsaimniecības resursu ministrijas 1993. gada 4. augusta dekrētā, kopsavilkumā un piecas lappuses garajā ziņojumā.

Tāpēc ar šo grozījumu visu šajos dažādajos dokumentos ietverto informāciju iekļauj produkta specifikācijā, tādējādi saskaņojot specifikāciju ar minēto regulu.

Produkta apraksts

Grozījums attiecas uz specifikācijas 2. pantu (Lauksaimniecības, pārtikas un mežsaimniecības resursu ministrijas 1995. gada 4. augusta dekrēts), vienotā dokumenta pašreizējo 3.2. punktu.

— Palielina siera rituļu augstuma maksimālo robežvērtību.

Teksta pašreizējā redakcija ir šāda:

“Rituļa augstums ir 5–7 cm”.

To aizstāj ar šādu redakciju:

“Rituļa augstums ir 5–9 cm”.

Kā pierādījies gadu gaitā veiktajās pārbaudēs, siera rituļa augstums var pārsniegt 7 cm, kas pašreiz minēti specifikācijā, diametra un svara prasībām paliekot nemainīgām.

Šo lielumu groza, lai sierus nevarētu atzīt par neatbilstošiem tikai tādas produkta specifikācijas izstrādē pieļautas kļūdas dēļ, kura būtībā radusies tāpēc, ka pieejamie dati pilnībā neatspoguļoja “Casciotta d’Urbino” siera ražošanas faktiskos apstākļus.

— Pievieno šādu teikumu: “Sieru virsmas pārklāšanai var izmantot jebkuru vielu, kas ir atļauta ar piemērojamajiem noteikumiem. Ārējā virsma (miza) nav ēdama.”

Lai gan pašreizējā specifikācijā šī prakse, ko īsteno daži siera ražotāji, nav aizliegta, ieteicams iekļaut šo skaidro norādi.

Ģeogrāfiskais apgabals

Ģeogrāfiskā apgabala definīciju pielāgo administratīvajām izmaiņām, norādot, ka dažas pašvaldības ir Rimini provinces teritorijā. Specifikācijas 1. pants (Lauksaimniecības, pārtikas un mežsaimniecības resursu ministrijas 1995. gada 4. augusta dekrēts), kopsavilkuma f) punkts, vienotā dokumenta 4. punkts.

Pašreizējā redakcija ir šāda:

““Casciotta d’Urbino” ražo un nogatavina Pezāro un Urbīno provincē, kas ir arī izmantotā piena izcelsmes apgabals.”

To aizstāj ar šādu redakciju:

““Casciotta d’Urbino” ražo un nogatavina Pezāro un Urbīno provincē, kā arī šādu pašvaldību teritorijā: Novafeltria, Talamello, Sant’Agata Feltria, Casteldelci, Maiolo, San Leo un Pennabilli Rimini provincē. Šis ir arī izmantotā piena izcelsmes apgabals.”

Pats ģeogrāfiskais apgabals nav mainījies, taču dažas pašvaldības, kas nosaukuma reģistrēšanas laikā atradās Pezāro un Urbīno provinces teritorijā, nu atrodas Rimini provinces teritorijā.

Izcelsmes apliecinājums

Pievieno pantu, kurš attiecas tieši uz izcelsmes apliecinājumu un pašreiz specifikācijā nav iekļauts.

Pantu izsaka šādā redakcijā:

“4. pants

Izcelsmes apliecinājums

Visus ražošanas posmus uzrauga, katrā posmā dokumentējot izejmateriālus un gatavo produkciju. Tā tiek nodrošināta produktu izsekojamība, ko sekmē arī lauksaimnieku, siera ražotāju, nogatavināšanas vietu, sadalītāju un iepakotāju norādīšana kontroles iestādes reģistros un visu saražoto daudzumu savlaicīga deklarēšana. Visas reģistros norādītās fiziskās un juridiskās personas pārbauda kontroles iestāde, kā noteikts specifikācijā un attiecīgajā pārbaužu plānā.”

Pievienojot produkta specifikācijai informāciju par izcelsmes apliecinājumu, tā tiks saskaņota ar Regulas (ES) Nr. 1151/2012 noteikumiem.

Ražošanas metode

— Produkta specifikācijas 2. panta pirmo daļu groza, svītrojot: — vārdkopu, ar ko sieru raksturo kā “pusvārītu sieru”, — frāzi “divās slaukšanas reizēs dienā”.

Pašreizējā redakcija ir šāda:

“Casciotta d’Urbino” ir pusvārīts siers, ko 3. pantā norādītajā noteiktajā apgabalā ražo no piena: 70–80 % aitas pilnpiena, kā arī govs pilnpiena, kas iegūts divās slaukšanas reizēs dienā un veido pārējos 20–30 % izmantotā piena.”

To aizstāj ar šādu redakciju:

““Casciotta d’Urbino” ir siers, ko 3. pantā norādītajā noteiktajā apgabalā ražo no piena: 70–80 % aitas pilnpiena, kā arī govs pilnpiena, kas veido pārējos 20–30 % izmantotā piena.”

Vārdu “pusvārīts” svītro, jo “Casciotta d’Urbino” neatbilst visbiežāk izmantotajās klasifikācijās iekļautās “pusvārīta siera” (“formaggio a pasta semicotta”) definīcijas prasībām. Gadu gaitā šī definīcija sagādājusi problēmas kontroles posmā. Tāpēc, svītrojot šo jēdzienu, tiek labota neprecizitāte pašreizējā specifikācijā, nemainot produkta specifiku vai īpašības.

Atsauci uz divām slaukšanas reizēm dienā svītro, jo ir jāievieš iespēja izmantot robotizētas slaukšanas sistēmas.

Gadu gaitā veiktās pārbaudēs pierādījies, ka, lai pārliecinātos par to, ka sieram ir produkta specifikācijā norādītās īpašības, pietiek ar to, ka pārbauda siera atbilstību nepieciešamajai tauku/kazeīna attiecībai. Robotizētas slaukšanas sistēmas izmantošana neietekmē piena īpašības tehniskā vai zinātniskā ziņā, un tiek uzlaboti dzīvnieku labturības standarti.

— Specifikācijā iekļauj informāciju par lauksaimniecības dzīvnieku šķirnēm un barību; līdz šim minētā informācija bija iekļauta tikai ACVN “Casciotta d’Urbino” aizsardzības konsorcija rīcībā esošajos dokumentos.

Failā, kas izmantots nosaukuma “Casciotta d’Urbino” reģistrācijai, norādīto šķirņu saraksts faktiski uzskatāms drīzāk par reprezentatīvu, nevis izsmeļošu to aitu šķirņu sarakstu, kuras reģistrēšanas laikā atradās saimniecībās.

Dokumentācijā, kas pievienota Komisijas materiālos iekļautajam reģistrācijas pieteikumam, nav norādītas liellopu šķirnes, toties ir norādītas šādas aitu šķirnes: Sarda, Sopravvissana, Gentile di Puglia, Vissana, Merino.

Ražotāju apvienības dokumentos, kas ir plašāki un detalizētāki, norādītas šādas

aitu šķirnes: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Pinzirita un šo šķirņu krustojumi;

liellopu šķirnes: Frisona Italiana, Bruna italiana, Pezzata Rossa italiana, Jersey un šo šķirņu krustojumi.

Attiecīgi ierosinātajā specifikācijas redakcijā iekļauj to aitu un liellopu šķirņu pilnu sarakstu, kuru pienu izmanto “Casciotta d’Urbino” ražošanā.

Ierosina pievienot arī šādas aitu šķirnes: Delle Langhe, Lacuane un Assaf.

Minēto šķirņu pievienošanas pamatojums ir arī to pielāgotība turēšanai daļēji stacionārās novietnēs. Aptuveni 10 gadus lauku saimniecībām bieži, pat dienas laikā, uzbrukuši apgabalā klaiņojošie vilki, nodarot kaitējumu, tāpēc lauksaimnieki ir bijuši spiesti samazināt ganību laikus un dot priekšroku šķirnēm, kas ir labāk pielāgotas turēšanai novietnēs (ja nepieciešams).

Pievieno šādu jaunu tekstu:

“Aitu šķirnes ir šādas: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Delle Langhe, Lacaune, Assaf, Pinzirita un šo šķirņu krustojumi.

Govs pienu iegūst no šķirņu Frisona Italiana, Bruna italiana, Pezzata Rossa italiana, Jersey un to krustojumu govīm.”

Attiecībā uz dzīvnieku barību tekstā minēts:

“Lauksaimniecības dzīvniekus var turēt novietnēs vai ganībās.

Vismaz 50 % no piena lopu pamatbarības, ko veido lopbarība (svaiga vai žāvēta), dzīvnieku barība vai barības koncentrāti, ir jābūt no 3. pantā norādītā izcelsmes apgabala, un šāda barība jāizēdina govīm laktācijas periodā, cietstāvošām govīm un telēm, kas vecākas par 7 mēnešiem. Ikdienas devā vismaz 75 % lopbarībā esošās sausnas jābūt no dzīvnieku barības, kas iegūta 3. pantā norādītajā piena ražošanas apgabalā. Atļautā lopbarība ir šāda: svaiga lopbarība no pastāvīgajām vai pagaidu pļavām, dažādu sugu lopbarības augi, laukā žāvēts dažādu sugu lopbarības augu siens, labības salmi, zāles skābbarība, kapāta zāle, skābsiens. Atļautā dzīvnieku barība ir šāda: labība un labības produkti, kukurūzas rauši, eļļas augi un eļļas augu produkti, bumbuļi un saknes, sausā lopbarība un cukurrūpniecības produkti, piemēram, melase un/vai no tās iegūti produkti – tikai tehnoloģisko aktivatoru un aromatizētāju veidā –, nepārsniedzot 2,5 % no dienas barības devas sausnas. Turklāt atļauts izēdināt arī: pākšaugu sēklas un kaltētus ceratonijas augļus un no tiem iegūtus produktus, taukvielas, minerālsāļus, kas atļauti saskaņā ar spēkā esošajiem tiesību aktiem, un piedevas, piemēram, vitamīnus, mikroelementus, aminoskābes, aromatizētājus un antioksidantus, kas atļauti saskaņā ar spēkā esošajiem tiesību aktiem, ar nosacījumu, ka atļauti ir tikai dabiskie vai dabiskajiem identiski antioksidanti un aromatizētāji. Pārtikas piedevu premiksos atļauts izmantot inaktivētu alus raugu.

Aitu pamatbarība ir lopbarība (svaiga vai konservēta), dzīvnieku barība un/vai koncentrāti, no kuriem vismaz 50 % ir jābūt no 3. pantā norādītā izcelsmes apgabala. Ikdienas devā vismaz 75 % lopbarībā esošās sausnas jābūt no dzīvnieku barības, kas iegūta 3. pantā norādītajā piena ražošanas apgabalā.

Abu dzīvnieku veidu lopbarības izcelsmes vieta nav tikai noteiktais ģeogrāfiskais apgabals, jo, ņemot vērā ģeogrāfiskos un klimatiskos apstākļus un to, ka arvien vairāk lauksaimnieku izbeidz savu darbību, nav paredzams, ka pašreiz vai nākotnē šajā apgabalā būs iespējams pilnībā nodrošināt lauku saimniecībām vajadzīgo barību. Tā kā šo barību nav iespējams aizstāt ar citu augstākās kvalitātes lopbarību no šā apgabala, jāatļauj izmantot lopbarību, koncentrātus un papildbarību, kas nav no noteiktā apgabala. Šiem produktiem ir augsta noārdīšanās un šķīšanas pakāpe (barība, kuras daļiņu izmērs ir mazāks par 0,8 cm), un tie nodrošina enerģiju (galvenokārt no rezerves ogļhidrātiem, piemēram, cietes) un mikrobiomai viegli pieejamas olbaltumvielas. Tā kā tiem ir tikai fizioloģiska mikrobiomas atbalsta funkcija, tie nekādi neietekmē piena un “Casciotta d’Urbino” īpašības. Tādas bagātīgas, lopbarībā balstītas barības uzņemšana, kurā vismaz 75 % no dienas devā ietilpstošās lopbarības sausnas ir no noteiktā apgabala, veicina izejvielas un gatavā produkta ķīmisko un sensoro īpašību veidošanos. Tādējādi tā veido būtisku saikni starp izejvielām, gatavo produktu un apgabalu.”

Šo grozījumu izdara tāpēc, ka ir nepieciešams saskaņot produkta specifikāciju ar Regulas (ES) Nr. 1151/2012 noteikumiem.

— Pašreizējās specifikācijas 2. panta a) apakšpunkta grozījums.

Šajā pantā nu ir paredzēts, ka piens var būt svaigs vai pasterizēts. Tajā ir paredzēta arī iespēja izmantot ieraugu. Ir arī pārformulēts teikums, kurā apraksta posmu pēc rūgušpiena biezmasas izņemšanas.

Pašreizējā redakcija ir šāda:

“Aitas un govs piena sarecināšanu veic aptuveni 35 °C, izmantojot šķidro un/vai pulverveida himozīnu. Sieriem jābūt ar roku presētiem piemērotās veidnēs, izmantojot raksturīgo paņēmienu.”

To aizstāj ar šādu redakciju:

“Svaigā vai pasterizētā aitas un govs piena sarecināšanu veic aptuveni 35 °C, izmantojot šķidro un/vai pulverveida himozīnu. Var izmantot arī ieraugu. Rūgušpiena biezmasa ir jāieliek piemērotās veidnēs ar mērķi izspiest sūkalas.”

Tā kā pašreizējā specifikācijā nav norādes par to, vai pienam jābūt svaigam vai termiski apstrādātam, ir atzīts par lietderīgu precizēt (arī tādēļ, lai nodrošinātu pienācīgu uzraudzību), ka izmantojamais piens var būt vai nu svaigs, vai termiski apstrādāts. Faktiski tā vienmēr bijusi “Casciotta d’Urbino” ražošanā īstenota prakse.

Piena mikrobioloģisko īpašību vispārēja uzlabošanās, kas konstatēta pēdējos gados, izraisīja klātesošo baktēriju skaita būtisku samazināšanos, un tas, savukārt, atsevišķos gadījumos radīja problēmas recināšanas un nogatavināšanas posmā. Lai pārvarētu šīs potenciālās problēmas, specifikācija nu paredz iespēju izmantot pienskābes baktēriju ieraugu.

— Groza 2. panta b) apakšpunktu.

Teksta pašreizējā redakcija ir šāda:

“Siera ražotāji var sieru vai nu sālīt ar sauso paņēmienu, vai pamīšus sālīt sālsūdenī un ar sauso paņēmienu. Siers ir jānogatavina vismaz 20–30 dienas 10–14 °C un 80–90 % mitrumā atkarībā no lieluma.”

To aizstāj ar šādu redakciju:

“Sālīšana. Siera ražotāji var sieru vai nu sālīt ar sauso paņēmienu, vai sālīt sālsūdenī. Siers ir jānogatavina vismaz 15–30 dienas 8–14 °C un 80–90 % mitrumā atkarībā no lieluma.”

Sālīšanas paņēmienu aprakstu izsaka citā redakcijā, minimālo nogatavināšanas laiku samazina no 20 dienām līdz 15 dienām, un minimālo nogatavināšanas temperatūru samazina no 10 °C līdz 8 °C.

Ražotāji, specifikācijā izmantojot vārdu “pamīšus”, bija paredzējuši abas minētās iespējas kā alternatīvas, t. i., ka siera ražotāji var izvēlēties vienu vai otru iespēju. Tāpēc nolemts vienkāršot šā ražošanas posma aprakstu ar mērķi novērst jebkādus pārpratumus.

Attīstītās tehnoloģijas, ko siera ražotāji gadu gaitā sākuši izmantot, tai skaitā pielāgojumi, ko tie veikuši, lai panāktu atbilstību ES veselības un higiēnas jomas tiesību aktiem, ir uzlabojuši ražošanas procesu, tāpēc “Casciotta d’Urbino” produkta specifikācijā norādītie standarti ir sasniedzami, izmantojot īsāku nogatavināšanas laiku.

Nogatavināšanas temperatūra bija jāsamazina, jo pēdējos gados, “Casciotta d’Urbino” nogatavināšanas vietās izmantojot precīzākus termometrus, atklājies, ka šis parametrs ir jāpārskata, lai novērstu produkta neatbilstību “Casciotta d’Urbino” īpašībām.

Saikne

Specifikācijā iekļauj arī pantu, kas attiecas tieši uz saikni, kura līdz šim aprakstīta tikai kopsavilkumā. Tāpēc informāciju no kopsavilkuma d) un f) punkta iekļauj specifikācijā, ieviešot 6. pantu “Saikne ar ģeogrāfisko apgabalu”. Daļa informācijas ir arī iekļauta atbilstoši ES regulai.

Iekļauj šādu pantu:

“6. pants

Saikne ar vietējo apgabalu

Saiknes ar ģeogrāfisko apgabalu pamatā ir īpaši vietējie augsnes un klimatiskie apstākļi, kā arī lauksaimniecības prakse, kuru galvenokārt īsteno, izmantojot vietējās ganības. Ļoti degradētu vai degradējamu ganību racionāla izmantošana novērš pārmērīgu izmantošanu un uzlabo ganību īpašības, nodrošinot lielāku līdzsvaru starp lauksaimniecības, mežsaimniecības un ganību zemēm. Sekmējošs faktors ir augkopības ekstensifikācija, ar ko ne tikai nodrošina lauksaimniecības un mežsaimniecības zemju uzturēšanu, bet arī piešķir tām raksturīgo sastāvu, kas pienam un tādējādi arī sieram dod tam raksturīgo smaržu un garšu. Būtiski cilvēkfaktori ir siera vēsturiskā klātbūtne un tā izplatīšanās noteiktajā apgabalā.

Konkrēti aitu un liellopu audzēšana sākta jau 1500. gadā, kad to veicināja hercogu Montefeltro [Montefeltro] un Roveres [Rovere] pieeja savās zemēs ierobežot dzīvnieku sezonālu pārvietošanu.

Daudz pierādījumu jau no renesanses laika liecina, ka siera ražošana noteiktajā apgabalā ir vēsturiska.

Produkta īpatnības ir tā lielums, svars un rituļa augstums, kas ir cieši saistīti ar tādu Urbania apgabalam tipisku terakotas un māla veidņu izmantošanu, kurām ir slēgts, izliekts pamats un caurumiņš sūkalu notecināšanai.

Vēl viena specifiska iezīme ir siera ražošanā izmantotā piena maisījuma sastāvs (70 % aitas piena un 30 % govs piena).

Ražošanas metodes, gadsimtiem ilgi piekoptās tradīcijas un klimatiskie un vides apstākļi piešķir šim produktam tā specifiskās organoleptiskās un komerciālās īpašības. “Casciotta d’Urbino” ir plāna miza, kura pēc nogatavināšanas parasti iegūst salmu krāsu. Pārgriežot redzama gaiša salmu krāsas masa ar maigu un drupenu konsistenci, un tai raksturīgs viegls acojums (šos caurumiņus dēvē par “buchini”, un tie rodas, dabiski veidojoties gāzei). Ja “Casciotta d’Urbino” nenogatavina, tas saglabā svaigam pienam raksturīgo garšu, par ko īpaši labi liecina tā svaigā un izteiktā smarža. “Casciotta d’Urbino” ir salda, pilnīga un patīkami skābena garša, kas raksturīga aitas un govs pienam.

Marķējums

Punktu, kas attiecas uz produkta marķēšanu un tirdzniecību, paplašina (pašreizējās specifikācijas 3. pants un ierosinātās specifikācijas 8. pants). Līdz šim pielikumā izklāstītos norādījumus par ACVN logotipu nu iekļauj arī produkta specifikācijas pamattekstā.

Pašreizējā redakcija ir šāda:

“Kad sieru ar cilmes vietas nosaukumu “Casciotta d’Urbino” laiž apgrozībā, tam jābūt marķētam ar A pielikumā (kas ir šā dekrēta neatņemama daļa) norādīto logotipu, kas apliecina, ka tas atbilst visām attiecīgajām juridiskajām prasībām.”

To aizstāj ar šādu redakciju:

“ACVN “Casciotta d’Urbino” sierus laiž apgrozībā vai nu veselus, vai sadalītus daļās.

Pie vienas no tirgotā produkta divām plakanajām malām jābūt piestiprinātai informatīvai etiķetei.

Šajā etiķetē ne tikai jābūt iekļautam produkta logotipam, ES simbolam, konkrētām frāzēm (kas atbilst ES noteikumiem) un tiesību aktos paredzētajai informācijai, bet arī skaidri un salasāmi jābūt norādītai šādai informācijai:

— nosaukums “Casciotta d’Urbino”, kurš nedrīkst būt tulkots un aiz kura norāda vai nu saīsinājumu (DOP vai ACVN), vai pilnu tulkojamo frāzi “Denominazione di Origine Protetta” (“Aizsargāts cilmes vietas nosaukums”),

— siera ražotāja, nogatavināšanas vietas un iepakotāja nosaukums, uzņēmuma nosaukums un adrese.

Produktu var pārdot iepakotu vakuuma iepakojumos – vai nu veselu, vai sadalītu daļās.

Ir atļauts izmantot atsauci uz nosaukumiem, uzņēmumu nosaukumiem vai zīmoliem, ja vien tie nav ar cildinošu nozīmi vai tādi, kas var maldināt pircēju. Var izmantot arī citas patiesas un pārbaudāmas atsauces, kas ir atļautas ar spēkā esošajiem tiesību aktiem, ja tās nav pretrunā šīs produkta specifikācijas mērķiem un saturam.

Logotips ietver vienkāršu attēlu, kurā redzams siera ritulis, kam izgriezts ceturtdaļas izmēra gabals. Siers ir divās salmu dzeltenās krāsas nokrāsās (pantone 102 un pantone 100) ar zilu (pantone Reflex Blue) kontūru.

Siera rituļa apakšdaļā redzama sarkana (pantone 032) lente ar šķeltu galu.

Virs logotipa pusaplī iekļauta vārdkopa “Casciotta d’Urbino” (Futura Bold burtveidols pantone Reflex Blue krāsā).

Logotipu var pielāgot dažādiem izmantošanas veidiem.”

Pantu uzlabo, pievienojot informāciju, kas to padara vispusīgāku un patērētājiem saprotamāku.

Cits

— Pievieno pantu, kas attiecas tieši uz produkta nosaukumu un pašreiz specifikācijā nav iekļauts.

Pantu izsaka šādā redakcijā:

“1. pants Aizsargāto cilmes vietas nosaukumu (ACVN) “Casciotta d’Urbino” var izmantot tikai attiecībā uz sieru, kas atbilst šajā produkta specifikācijā norādītajiem nosacījumiem un prasībām.”

— Pievieno pantu, kurš attiecas tieši uz kontroles iestādi un pašreiz specifikācijā nav iekļauts.

Jauno pantu izsaka šādā redakcijā:

“7. pants

Pārbaudes

Saskaņā ar Regulas (ES) Nr. 1151/2012 noteikumiem kontroles iestāde pārbauda, vai produkts atbilst specifikācijā norādītajām prasībām.

Pārbaudes ar mērķi noskaidrot, vai produkts atbilst specifikācijā norādītajām prasībām, veic Markes Pārtikas un lauksaimniecības nozares pakalpojumu aģentūras (ASSAM) Valsts kontroles iestāde (APC) (Via dell’Industria n. 1 I-60027 Osimo Stazione (Ankona, Itālija), tālr. +39 0718081, fakss +39 07185979, e-pasts: direzione@assam.marche.it).”

Šo grozījumu izdara tāpēc, ka ir nepieciešams saskaņot produkta specifikāciju ar Regulas (ES) Nr. 1151/2012 noteikumiem.

— Pašreizējos specifikācijas punktus pārdēvē un pievieno dažus pantus, kas attiecas uz kontroles iestādi, tāpēc nu specifikācijas struktūra ir šāda:

“1. pants. Nosaukums”, “2. pants. Produkta īpašības”, “3. pants. Ražošanas apgabals”, “4. pants. Izcelsmes apliecinājums”, “5. pants. Ražošanas metode”, “6. pants. Saikne ar ģeogrāfisko apgabalu”, “7. pants. Pārbaudes”, “8. pants. Iepakošana un marķēšana”.

Ar šo grozījumu visu regulā prasīto informāciju ir iespējams apkopot specifikācijā un padarīt to vieglāk uztveramu.

VIENOTS DOKUMENTS

“CASCIOTTA D’URBINO”

ES Nr.: PDO-IT-0005-AM01 – 30.7.2018.

ACVN (X) AĢIN ()

1. Nosaukums vai nosaukumi [ACVN vai AĢIN]

“Casciotta d’Urbino”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Kad ar ACVN “Casciotta d’Urbino” apzīmēto produktu laiž apgrozībā, tam ir šādas īpašības:

forma: zems, cilindrisks siera ritulis ar noapaļotām malām;

izmēri: diametrs 12–16 cm un augstums 5–9 cm;

svars: 800–1 200 g atkarībā no lieluma;

izskats: plāna miza, kuras biezums ir aptuveni 1 mm un kura pēc nogatavināšanas ir salmu krāsā;

masa: ar maigu un drupenu iekšējo konsistenci un vieglu acojumu; pārgriežot masa ir gaišā salmu krāsā;

garša: maiga garša, ko iegūst, izmantojot īpašās siera ražošanas metodes;

tauku saturs sausnā: vismaz 45 %. Produktu izmanto kā galda sieru.

Sieru virsmas pārklāšanai var izmantot jebkuru vielu, kas ir atļauta ar piemērojamajiem noteikumiem. Ārējā virsma (miza) nav ēdama.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Casciotta d’Urbino” ir siers, ko ražo no 70–80 % aitas pilnpiena, kā arī govs pilnpiena, kas veido pārējos 20–30 % izmantotā piena.

Atļautās aitu šķirnes ir šādas: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Delle Langhe, Lacaune, Assaf, Pinzirita un šo šķirņu krustojumi.

Govs pienu iegūst no šķirņu Frisona Italiana, Bruna italiana, Pezzata Rossa italiana, Jersey un to krustojumu govīm.

Lauksaimniecības dzīvniekus var turēt novietnēs vai ganībās.

Vismaz 50 % no piena lopu pamatbarības, kas ir lopbarība (svaiga vai žāvēta), dzīvnieku barība vai barības koncentrāti un ko izēdina govīm laktācijas periodā, cietstāvošām govīm un telēm, kuras vecākas par 7 mēnešiem, ir jābūt no 4. punktā norādītā izcelsmes apgabala. Ikdienas devā vismaz 75 % lopbarībā esošās sausnas jābūt no dzīvnieku barības, kas iegūta 4. punktā norādītajā ģeogrāfiskajā apgabalā. Atļautā lopbarība ir šāda: svaiga lopbarība no pastāvīgajām vai pagaidu pļavām, dažādu sugu lopbarības augi, laukā žāvēts dažādu sugu lopbarības augu siens, labības salmi, zāles skābbarība, kapāta zāle, skābsiens. Atļautā dzīvnieku barība ir šāda: labība un labības produkti, kukurūzas rauši, eļļas augi un eļļas augu produkti, bumbuļi un saknes, sausā lopbarība un cukurrūpniecības produkti, piemēram, melase un/vai no tās iegūti produkti – tikai tehnoloģisko aktivatoru un aromatizētāju veidā –, nepārsniedzot 2,5 % no dienas barības devas sausnas. Turklāt atļauts izēdināt arī: pākšaugu sēklas un kaltētus ceratonijas augļus un no tiem iegūtus produktus, taukvielas, minerālsāļus, kas atļauti saskaņā ar spēkā esošajiem tiesību aktiem, un piedevas, piemēram, vitamīnus, mikroelementus, aminoskābes, aromatizētājus un antioksidantus, kas atļauti saskaņā ar spēkā esošajiem tiesību aktiem, ar nosacījumu, ka atļauti ir tikai dabiskie vai dabiskajiem identiski antioksidanti un aromatizētāji. Pārtikas piedevu premiksos atļauts izmantot inaktivētu alus raugu.

Vismaz 50 % no pamatbarības, kas ir lopbarība (svaiga vai konservēta), dzīvnieku barība un/vai koncentrāti un ko izēdina aitām, ir jābūt no noteiktā ģeogrāfiskā apgabala. Ikdienas devā vismaz 75 % lopbarībā esošās sausnas jābūt no dzīvnieku barības, kas iegūta 4. punktā norādītajā piena ražošanas apgabalā.

Abu dzīvnieku veidu lopbarības izcelsmes vieta nav tikai noteiktais ģeogrāfiskais apgabals, jo, ņemot vērā ģeogrāfiskos un klimatiskos apstākļus un to, ka arvien vairāk lauksaimnieku izbeidz savu darbību, nav paredzams, ka pašreiz vai nākotnē šajā apgabalā būs iespējams pilnībā nodrošināt lauku saimniecībām vajadzīgo barību. Tā kā šo barību nav iespējams aizstāt ar citu augstākās kvalitātes lopbarību no šā apgabala, jāatļauj izmantot lopbarību, koncentrātus un papildbarību, kas nav no noteiktā apgabala. Šiem produktiem ir augsta noārdīšanās un šķīšanas pakāpe (barība, kuras daļiņu izmērs ir mazāks par 0,8 cm), un tie nodrošina enerģiju (galvenokārt no rezerves ogļhidrātiem, piemēram, cietes) un mikrobiomai viegli pieejamas olbaltumvielas. Tā kā tiem ir tikai fizioloģiska mikrobiomas atbalsta funkcija, tie nekādi neietekmē piena un “Casciotta d’Urbino” īpašības. Tādas bagātīgas, lopbarībā balstītas barības uzņemšana, kurā vismaz 75 % no dienas devā ietilpstošās lopbarības sausnas ir no noteiktā apgabala, veicina izejvielas un gatavā produkta ķīmisko un sensoro īpašību veidošanos. Tādējādi tā veido būtisku saikni starp izejvielām, gatavo produktu un apgabalu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas procesa posmiem (liellopu audzēšanai, slaukšanai, siera ražošanai un nogatavināšanai) ir jānotiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

ACVN “Casciotta d’Urbino” sierus laiž apgrozībā vai nu veselus, vai sadalītus daļās. Produktu var pārdot iepakotu vakuuma iepakojumos – vai nu veselu, vai sadalītu daļās.

3.6. Ar reģistrēto nosaukumu apzīmētā produkta marķēšanas īpašie noteikumi

Pie vienas no tirgotā produkta divām plakanajām malām jābūt piestiprinātai informatīvai etiķetei.

Šajā etiķetē ne tikai jābūt iekļautam produkta logotipam, ES simbolam, konkrētām frāzēm (kas atbilst ES noteikumiem) un tiesību aktos paredzētajai informācijai, bet arī skaidri un salasāmi jābūt norādītai šādai informācijai:

— nosaukums “Casciotta d’Urbino”, kurš nedrīkst būt tulkots un aiz kura norāda vai nu saīsinājumu (DOP vai ACVN), vai pilnu tulkojamo frāzi “Denominazione di Origine Protetta” (“Aizsargāts cilmes vietas nosaukums”),

— siera ražotāja, nogatavināšanas vietas un iepakotāja nosaukums, uzņēmuma nosaukums un adrese.

Ir atļauts izmantot atsauci uz nosaukumiem, uzņēmumu nosaukumiem vai zīmoliem, ja vien tie nav ar cildinošu nozīmi vai tādi, kas var maldināt pircēju. Var izmantot arī citas patiesas un pārbaudāmas atsauces, kas ir atļautas ar spēkā esošajiem tiesību aktiem, ja tās nav pretrunā šīs produkta specifikācijas mērķiem un saturam.

Logotips ietver vienkāršu attēlu, kurā redzams siera ritulis, kam izgriezts ceturtdaļas izmēra gabals. Siers ir divās salmu dzeltenās krāsas nokrāsās (pantone 102 un pantone 100) ar zilu (pantone Reflex Blue) kontūru.

Siera rituļa apakšdaļā redzama sarkana (pantone 032) lente ar šķeltu galu.

Virs logotipa pusaplī iekļauta vārdkopa “Casciotta d’Urbino” (Futura Bold burtveidols pantone Reflex Blue krāsā).

Logotipu var pielāgot dažādiem izmantošanas veidiem.

4. Ģeogrāfiskā apgabala īsa definīcija

“Casciotta d’Urbino” ražo un nogatavina Pezāro un Urbīno provincē, kā arī šādu pašvaldību teritorijā: Novafeltria, Talamello, Sant’Agata Feltria, Casteldelci, Maiolo, San Leo un Pennabilli Rimini provincē. Šis ir arī izmantotā piena izcelsmes apgabals.

5. Saikne ar ģeogrāfisko apgabalu

Saiknes ar ģeogrāfisko apgabalu pamatā ir īpaši vietējie augsnes un klimatiskie apstākļi, kā arī lauksaimniecības prakse, kuru galvenokārt īsteno, izmantojot vietējās ganības. Ļoti degradētu vai degradējamu ganību racionāla izmantošana novērš pārmērīgu izmantošanu un uzlabo ganību īpašības, nodrošinot lielāku līdzsvaru starp lauksaimniecības, mežsaimniecības un ganību zemēm. Sekmējošs faktors ir augkopības ekstensifikācija, ar ko ne tikai nodrošina lauksaimniecības un mežsaimniecības zemju uzturēšanu, bet arī piešķir tām raksturīgo sastāvu, kas pienam un tādējādi arī sieram dod tam raksturīgo smaržu un garšu. Būtiski cilvēkfaktori ir siera vēsturiskā klātbūtne un tā izplatīšanās noteiktajā apgabalā.

Konkrēti aitu un liellopu audzēšana sākta jau 1500. gadā, kad to veicināja hercogu Montefeltro [Montefeltro] un Roveres [Rovere] pieeja savās zemēs ierobežot dzīvnieku sezonālu pārvietošanu.

Daudz pierādījumu jau no renesanses laika liecina, ka siera ražošana noteiktajā apgabalā ir vēsturiska.

Produkta īpatnības ir tā lielums, svars un rituļa augstums, kas ir cieši saistīti ar tādu Urbania apgabalam tipisku terakotas un māla veidņu izmantošanu, kurām ir slēgts, izliekts pamats un caurumiņš sūkalu notecināšanai.

Vēl viena specifiska iezīme ir siera ražošanā izmantotā piena maisījuma sastāvs (70 % aitas piena un 30 % govs piena).

Ražošanas metodes, gadsimtiem ilgi piekoptās tradīcijas un klimatiskie un vides apstākļi piešķir šim produktam tā specifiskās organoleptiskās un komerciālās īpašības. “Casciotta d’Urbino” ir plāna miza, kura pēc nogatavināšanas parasti iegūst salmu krāsu. Pārgriežot redzama gaiša salmu krāsas masa ar maigu un drupenu konsistenci, un tai raksturīgs viegls acojums (šos caurumiņus dēvē par “buchini”, un tie rodas, dabiski veidojoties gāzei). Ja “Casciotta d’Urbino” nenogatavina, tas saglabā svaigam pienam raksturīgo garšu, par ko īpaši labi liecina tā svaigā un izteiktā smarža. “Casciotta d’Urbino” ir salda, pilnīga un patīkami skābena garša, kas raksturīga aitas un govs pienam.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts pieejams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

atverot tieši Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz Qualità (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.